บิ๊กBROCKส่งซิกเก็บหุ้น6.7%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “วิรัตน์” บิ๊กบ้านร็อคการ์เด้น ฉวยหุ้นราคาต่ำกว่าบุ๊กแวลู ควักกระเป๋าร่วม 40 ล้านบาท เก็บหุ้นเข้าพอร์ต 6.7% 
นายวิรัตน์ ชินประพินพร ประธานกรรมการ บริษัท บ้านร็อคการ์เด้น (BROCK) เปิดเผยว่า วันที่ 9 ก.พ.ที่ผ่านมา ได้ซื้อหุ้น BROCK จากนางเนาวนารถ จามรมาน จำนวน 67 ล้านหุ้น ราคาหุ้นละ 0.58 บาท มูลค่ารวม 38.86 ล้านบาท ส่งผลให้ถือหุ้นรวมทั้งสิ้น 67.17 ล้านหุ้น คิดเป็น 6.71% ของทุนชำระแล้ว
ขณะเดียวกันนางเนาวนารถภายหลังการโอนขายหุ้นแล้ว คงเหลือหุ้นจำนวน 2.01 ล้านหุ้น คิดเป็น 0.20% 
นายวิรัตน์ กล่าวว่า ได้ซื้อหุ้น BROCK โดยตกลงซื้อขายกันในลักษณะบิ๊กล็อต (รายการใหญ่) จากนางเนาวนารถ ซึ่งเป็นน้องภรรยา ซึ่งก่อนหน้านั้นนายวิรัตน์ไม่เคยถือหุ้นมาก่อน แต่มาซื้อช่วงนี้เนื่องจากเป็นประธานบริษัท เห็นแนวโน้มธุรกิจดี ประกอบกับราคาหุ้นในตลาดที่ระดับ 0.60 บาท ต่ำกว่ามูลค่าทางบัญชี (บุ๊กแวลู) ซึ่งอยู่ที่ 1.21 บาทต่อหุ้น
“ผมไม่เคยถือหุ้น BROCK มาก่อน แต่เป็นประธานบริษัท คิดว่าแนวโน้มธุรกิจดี ต้องการซื้อหุ้นเก็บไว้ลงทุนระยะยาว และตั้งใจซื้อไปเรื่อยๆ ถ้ามีใครต้องการขาย” นายวิรัตน์ กล่าว 
ประธานกรรมการ กล่าวอีกว่า บริษัท บ้านร็อคการ์เด้น เป็นของครอบครัวภรรยา โดยมีนางนงน้อย ศิลปรัตน์ แม่ภรรยา เป็นผู้ถือหุ้นรายใหญ่ 
ด้านผลดำเนินงานปี 2553 ตั้งเป้ายอดขายประมาณ 200 ล้านบาท เติบโตกว่าปีที่ผ่านมา ซึ่งมียอดขายกว่า 100 ล้านบาท ซึ่งในช่วงเศรษฐกิจดีเคยมียอดขายถึง 300 ล้านบาท 
สำหรับการร่วมทุนกับกลุ่มทุนสวีเดนก่อสร้างโรงแรมที่ จ.ภูเก็ต ได้ชะลอการลงทุนตามภาวะเศรษฐกิจที่ซบเซา โดยบ้านร็อคการ์เด้นจะใช้ที่ดินเปล่าเนื้อที่ 500 ไร่เศษติดทะเลร่วมทุน คาดว่าปี 2554 จะเริ่มเห็นการเคลื่อนไหวในการลงทุนธุรกิจโรงแรม
ด้านราคาหุ้น BROCK วานนี้ เคลื่อนไหวแคบและการซื้อขายเบาบาง ปิดที่ 0.63 บาท ไม่เปลี่ยนแปลง มูลค่าซื้อขาย 2.51 แสนบาท